CELEX: 32021R0704
Language: bg
Date: 2021-02-26 00:00:00
Title: Делегиран регламент (ЕС) 2021/704 на Комисията от 26 февруари 2021 година за изменение на Регламент (ЕС) 2018/196 на Европейския парламент и на Съвета относно допълнителни мита върху вноса на някои продукти с произход от Съединените американски щати

29.4.2021   
               
               
                  BG
               
               
                  Официален вестник на Европейския съюз
               
               
                  L 146/70
               
            
         ДЕЛЕГИРАН РЕГЛАМЕНТ (ЕС) 2021/704 НА КОМИСИЯТА
         от 26 февруари 2021 година
         за изменение на Регламент (ЕС) 2018/196 на Европейския парламент и на Съвета относно допълнителни мита върху вноса на някои продукти с произход от Съединените американски щати
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/196 на Европейския парламент и на Съвета от 7 февруари 2018 г. относно допълнителни мита върху вноса на някои продукти с произход от Съединените американски щати (1), и по-специално член 3, параграф 3 от него,
         като има предвид, че:
         
                     (1)
                  
                  
                     Тъй като Съединените щати не приведоха Закона за компенсиране на трайния дъмпинг и субсидиите (ЗКТДС) в съответствие със задълженията си по споразуменията в рамките на Световната търговска организация (СТО), в съответствие с Регламент (ЕС) 2018/196 бе наложено допълнително адвалорно мито в размер на 4,3 % върху вноса на някои продукти с произход от Съединените американски щати. В съответствие с разрешението на СТО да се преустанови прилагането на отстъпките за Съединените американски щати Комисията трябва ежегодно да коригира равнището на преустановяване на прилагането на отстъпките спрямо размера на пропуснатите ползи или причинените вреди за Съюза поради прилагането на ЗКТДС към съответния момент. През 2020 г. равнището на преустановяване на прилагането на отстъпките бе коригирано, като бе определено в размер на 0,012 % допълнително адвалорно мито, и Регламент (ЕС) 2018/196 бе съответно изменен (2).
                  
               
                     (2)
                  
                  
                     Плащанията по ЗКТДС за последната година, за която има данни, са изчислени въз основа на разпределянето на антидъмпинговите и изравнителните мита, събрани през финансовата 2020 година (от 1 октомври 2019 г. до 30 септември 2020 г.). Въз основа на данните, публикувани от Агенцията за митническа и гранична защита на Съединените щати, размерът на пропуснатите ползи или причинените вреди за Съюза се изчислява на 236 314,72 USD.
                  
               
                     (3)
                  
                  
                     Размерът на пропуснатите ползи или причинените вреди и съответно степента, в която се преустановява прилагането на отстъпките, са се повишили. Равнището на преустановяване на прилагането на отстъпките обаче не може да се коригира спрямо размера на пропуснатите ползи или причинените вреди чрез добавяне или заличаване на продукти от списъка в приложение I към Регламент (ЕС) 2018/196 в съответствие с член 3, параграф 1, буква в), тъй като всички продукти от списъка в приложение II към Регламент (ЕС) 2018/196 вече са добавени в приложение I. Поради това в съответствие с член 3, параграф 1, буква д) от посочения регламент Комисията следва да запази непроменен списъка на продуктите в приложение I и да измени ставката на допълнителното мито с цел да коригира равнището на преустановяване на прилагането на отстъпките спрямо размера на пропуснатите ползи или причинените вреди. С оглед на това четирите продукта, изброени в приложение I, следва да останат в списъка, а ставката на допълнителното вносно мито следва да бъде изменена и размерът ѝ да бъде установен на 0,1 %.
                  
               
                     (4)
                  
                  
                     За период от една година въздействието от допълнителното адвалорно вносно мито в размер на 0,1 % върху вноса на продуктите в приложение I от Съединените щати представлява стойност на търговия, непревишаваща 236 314,72 USD.
                  
               
                     (5)
                  
                  
                     С цел да се гарантира, че няма да има забавяния при прилагането на изменената ставка на допълнителното вносно мито, настоящият регламент следва да влезе в сила в деня на публикуването му.
                  
               
                     (6)
                  
                  
                     Поради това Регламент (ЕС) 2018/196 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 2 от Регламент (ЕС) 2018/196 се заменя със следното:
            
               
                  „Член 2
                  Върху продуктите с произход от Съединените щати, изброени в приложение I към настоящия регламент, се налага адвалорно мито в размер на 0,1 %, в допълнение към митото, приложимо съгласно Регламент (ЕС) № 952/2013 на Европейския парламент и на Съвета (*1).
               
            
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага от 1 май 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 44, 16.2.2018 г., стр. 1.
         
            (2)  Делегиран регламент (ЕС) 2020/578 на Комисията от 21 февруари 2020 г. за изменение на Регламент (ЕС) 2018/196 на Европейския парламент и на Съвета относно допълнителни мита върху вноса на някои продукти с произход от Съединените американски щати (ОВ L 133, 28.4.2020 г., стр. 1).
      
      
         
            ПРИЛОЖЕНИЕ
            
               
                  
                     „ПРИЛОЖЕНИЕ I
                     Продуктите, за които се прилагат допълнителни вносни мита, са идентифицирани с техните осемцифрени кодове по КН. Описанието на продуктите, класирани в тези кодове, може да се намери в приложение I към Регламент (ЕИО) № 2658/87 на Съвета.
                     
                                 0710 40 00
                              
                           
                                 Ex90031900„рамки за очила и подобни артикули от неблагородни метали“
                              
                           
                                 8705 10 00
                              
                           
                                 6204 62 31
                              
                           
               “